Ísraɛ̂l a ngábə́ áfúb wɔ̂n lábuguban á wúmūg fə abuí. Ábīm bizaŋanda bí wɔ̂n bíé bí ngábə́ ábuí, abím tə̄ fə nyé a kələ a lóŋ bə̄tə́mpɛl; ábím sí dzīé ē vû bidí, abím tē fə nyé a komo abə̌ŋ bivəgələ̌ bəzəzə̌ bəzambá. 2Ǹnə́m wábán ó nə ngab ébɛ̄: bâyi bi éndə́gə́lə́ yā étē. Ǹtondôbə a yi búg bə̄tə́mpɛl bábán, a manə́ sógolǒ bivəgələ̌ bəzəzə̌ bəzambá byábán á sí. 3Aná bɔ́ nâ: «Bǐ bə̄lə́ kig ǹkúkúmá, amú byā ndzí kig kɔ̌n Ńtondôbə wɔ̌ŋ. Ńdɔ̄ kig ǹkúkúmá bēn ó nə ai bía m̀fí dzé ? 4Hə zəzə bíbúg, hə ákanǐ bīvwé bí sɔŋ, bándáman óyīlí elad amvóé, sósōō a buguban anə́ ḿbə̂ elɔ́g á mə̄bóm yā mə̄fúb. 5Bǒd yā Samaría bádzə́m kám, ású bitɔŋ bí nyǎg yā Beth Awɛn, amú áyɔŋ díé á bə̄gə́ məyəb ású mɔ́n nyag, dzam də́dā ai bofəfádá[1] bóé. Bə́ fōnó ai dúmá díé, amú lə́ kə́ yǎ óyǎb ai bíā ! 6Tɔ mɔ́n nyag émēn, bâyi kə ai nyé á ńnam Asiría anə́ éfáī bákə və́ ńkūkúmá ǹnén. Éfraím a yi bəgə éngəg, Ísraɛ̂l nyé ǎ ngawú ósɔ̄n ású mam míńkɔ́d míé. 7Samaría bân ǹkúkúmá wōé bə́ ngálod anə́ āvúl yā óswé á yōb. 8Bətə́mpɛl bábán yā miǹkǒl á yōb, é vóm Ísraɛ̂l a ngásə́m, bâyi mǎn búgi. Bongó ai azɔ́ŋ kómbé byâyi fái ábə alatâr bábán á yōb; abǒg tē hḿ báyi dzó ai miǹkǒl naa: “búdígán bíā,” bɔ́ ai mvéd miǹkǒl naa: “Kuán bíā á yób”! 9A tádígi á məmǒs yā Givéa, ó ngásə́m, ǎ Ísraɛ̂l ! Bá ndzí kig tsénde ! Sə nálā a ǎ Givéa nə́ bítá byálúman ai bəwé bə́ bod byâyi bɔ́ bi a ? 10Mayi bɔ́ sɔ́ ndə́gələ, məyɔŋ mayi kóan nə́ mə́ lúmán ai bɔ́, nə́ bə́ ndə́gə́lə́ bɔ́ ású miǹsə́m myábán míbɛ̄. 11Efraím á ngábə́ étɔ̌ŋ nyǎg yā bə́ ngátóan yə́gələ, a diŋi kɔɔdɔ fɛ̄s. Éyɔŋ mə ngázu lǒd babi ai nyé, ńdɔ̄ mə ngátindi nyé ḿbog á ḿbəmbə kíŋ wōē, mayi tindi Éfraím ékālíg, Ísraɛ̂l a yi sénē sí, Yákɔ́b a yi dudu ńsína yǎ á nyole bibǎŋ bí sí. 12Syéán məfúb máán á sósōó, mǐ kwê bidí ai ǹnə́m ngɔ́l; líán m̀kpámáŋ áfúb. Abǒg yā ádzə̄ŋ Ńtondôbə dí a kələ kwí anə́ ā yi mína sɔ́ yə́gələ sósōó.